Pályázati kiírás

Tököl Város Önkormányzatának Képviselő-testülete pályázatot hirdet a helyi önszerveződő közösségek számára egyszeri vissza nem térítendő pénzügyi támogatás tárgyában.

A pályázaton **részt vehetnek**:

- azok a bejegyzett egyházak, jogi személyiséggel rendelkező társadalmi és civil szervezetek, valamint alapítványok, amelyeknek működési területe Tököl Város, regisztrált tagságuk és pontos tagnyilvántartásuk van, valamint üzleti, gazdasági tevékenységet nem folytatnak (továbbiakban: bejegyzett szervezet),

- továbbá a nem bejegyzett szervezetek, azok a nemzetiségi, gyermek és / vagy ifjúsági csoportok, melyek tagjai tököli lakosok és tevékenységüket tököli székhelyű jogi személyiséggel rendelkező szervek, vagyis háttér szervezetek segítségével végzik (pl. önkormányzati költségvetési szervek), (továbbiakban: közösségek).

**A pályázatot pályázati adatlapon lehet benyújtani.**

A pályázati adatlap letölthető a [www.tokol.hu](http://www.tokol.hu) internetes oldalról, vagy átvehető a Polgármesteri Hivatal Ügyfélszolgálatán.

**A pályázathoz csatolni kell**:

- a bírósági bejegyzés másolatát, bankszámlaszámot, ha bejegyzett szervezet a pályázat benyújtója,

- a tervezett felhasználási cél megvalósítási költségtervezetét (megjelölve a teljes költséget feladatonként – részfeladatonként, a saját forrásokat, és a már elnyert egyéb támogatásokat),

- a támogatás átutalását befogadó háttérintézménnyel kötött megállapodást, melyben a háttérintézmény bankszámlaszáma is szerepel.

**A pályázat beküldési határideje:** **2016. április 20.**  A pályázatokat Tököl Város Polgármesterének címezve a Polgármesteri Hivatalba (2316 Tököl, Fő út 117.) kell eljuttatni.

A pályázat elbírálása során **előnyben részesül** az a szervezet, közösség, amely állami, önkormányzati támogatásban nem részesül, nincs szponzori tevékenysége és a támogatás felhasználási célja kapcsolódik az önkormányzati feladatok bármelyikéhez.

**A pályázatok elbírálásának határideje:** a beküldési határidő lejártától számított 30 napon belül, az elbírálásról, a támogatások odaítéléséről a Képviselő-testület bizottságainak javaslata alapján a Képviselő-testület dönt.

**Figyelem**! A vissza nem térítendő támogatások felhasználásáról és elszámolásáról szóló megállapodás megkötéséről és a megállapodás aláírását követő 30 napon belüli átutalásról Tököl Polgármesteri Hivatal Pénzügyi Irodája gondoskodik. Az odaítélt összeggel minden esetben el kell számolni. A 2016. évi támogatás *pénzügyi elszámolási, valamint beszámolási* határideje: 2017. január 31. napja. Az elszámolás 2016. január 1. – december 31. között kelt, a Támogatottnak a nevére szóló, záradékolt és hitelesített számlamásolatának benyújtásával történhet. Átutalással teljesített kiadások esetében a kapcsolódó bankszámla-kivonat csatolása is szükséges. Az el nem számolt összeget vissza kell téríteni! Azok a közösségeket, melyek *elszámolási* *és beszámolási* kötelezettségüknek a megjelölt határidőre nem tesznek eleget a 2017. évi támogatási lehetőségekből kizárják magukat. Bővebb felvilágosítást a 24/520-900-as telefonszámon, dr. Rupp-Müller Melinda Igazgatási Irodavezetőtől lehet kérni.

**Határidő:** a kiírásban szereplő elszámolási határidőn belül folyamatos

**Felelős:** az Igazgatási Iroda közreműködésével a Polgármester